అజిత్ సిం‍గ్

అజిత్‌ సిం‍గ్‌ భారతదేశానికి చెందిన రాజకీయ నాయకుడు, మాజీ కేంద్ర మంత్రి. ఆయన మాజీ ప్రధాని చరణ్ సింగ్ కుమారుడు.

జననం, విద్యాభాస్యం
అజిత్ సింగ్ 1939, ఫిబ్రవరి 12లో ఉత్తరప్రదేశ్ లోని మీరట్ (అప్పటి యునైటెడ్ ప్రావిన్సెస్ (1937–50), బ్రిటిష్ ఇండియా) లో చౌదరి చరణ్ సింగ్, గాయత్రీ దేవి దంపతులకు జన్మించాడు. ఆయన ఐఐటి ఖరగ్‌పూర్ నుండి బిటెక్ మరియు చికాగోలోని ఇల్లినాయిస్ ఇన్‌స్టిట్యూట్ ఆఫ్ టెక్నాలజీలో ఎంఎస్ పూర్తి చేశాడు.

రాజకీయ జీవితం
అజిత్ సింగ్ రాజకీయ కుటుంబం నుంచి రాజకీయాల్లోకి వచ్చాడు. ఆయన మాజీ ప్రధాని చౌదరి చరణ్ సింగ్ కుమారుడు. అజిత్ సింగ్ రాజకీయాల్లోకి వచ్చే ముందు 15 ఏళ్ల పాటు కంప్యూటర్ ఇండస్ట్రీలో పనిచేశాడు. ఆయన 1986లో తొలిసారిగా రాజ్య‌స‌భ‌కు ఎన్నిక‌య్యాడు. అజిత్ సింగ్ 1989లో లోక్‌సభ ఎన్నికల్లో బాగ్‌పత్ లోక్‌సభ నియోజవర్గం ఎంపీగా గెలిచాడు. ఆయన బాగ్‌పత్ లోక్‌సభ నియోజవర్గం నుంచి ఏడుసార్లు లోక్‌సభ సభ్యుడిగా ఎన్నికయ్యాడు. ఆయన 1989 డిసెంబరు 5 – 1990 నవంబరు 10 వరకు విపీ సింగ్ ప్రభుత్వంలో కేంద్ర వాణిజ్య మరియు పరిశ్రమల మంత్రిత్వ శాఖ మంత్రిగా పనిచేశాడు. 

అజిత్ సింగ్, పివినరసింహారావు ప్రభుత్వంలో 1995 ఫిబ్రవరి నుండి 1996 మే వరకు ఆహార శాఖ మంత్రిగా రెండవసారి కేంద్ర మంత్రిగా బాధ్యతలు నిర్వహించాడు. 1996లో కాంగ్రెస్ పార్టీకి రాజీనామా చేసి రాష్ట్రీయ‌ లోక్‌దళ్ (ఆర్ఎల్‌డీ) పార్టీని స్థాపించాడు. అనంతరం ఆయన ఎన్డీయేలో వాజ్‌పేయి ప్రభుత్వంలో 22 జూలై 2001 – 2003 మే 24 వరకు వ్యవసాయమంత్రిగా పనిచేశాడు. 2003లో ఎన్‌డీఏ నుండి బయటకు వచ్చి 2004లో కాంగ్రెస్ నేతృత్వంలోని యూపీఏ ప్ర‌భుత్వానికి మ‌ద్ద‌తు ప‌లికాడు. ఆయన 2011 డిసెంబరు 18 – 2014 మే 26 వరకు కేంద్ర పౌరవిమానయాన శాఖ మంత్రిగా పనిచేశాడు.

మరణం
అజింత్ సింగ్ 2021, ఏప్రిల్ 22న అతడికి కోవిడ్ వ్యాధి సోకింది. ఊపిరితిత్తుల ఇన్‌ఫెక్షన్ కారణంగా గురుగ్రామ్‌లోని వేదాంత ఆస్పత్రిలో చేరాడు. అక్కడ చికిత్స పొందుతూ 2021మే 6 న మరణించాడు.

మూలాలు

ఉత్తరప్రదేశ్ రాజకీయనాయకులు
ఉత్తర ప్రదేశ్ వ్యక్తులు
భారత జాతీయ కాంగ్రెస్ నాయకులు
1939 జననాలు
2021 మరణాలు
కరోనా వ్యాధి మరణాలు